Document ID: 32015R0207

KOMISIJOS ĮGYVENDINIMO REGLAMENTAS (ES) 2015/207
2015 m. sausio 20 d.
kuriuo nustatomos išsamios Europos Parlamento ir Tarybos reglamento (ES) Nr. 1303/2013 nuostatų dėl pažangos ataskaitos modelių, informacijos apie didelės apimties projektą teikimo, bendrojo veiksmų plano, investicijų į ekonomikos augimą ir darbo vietų kūrimą tikslo įgyvendinimo ataskaitų, valdymo pareiškimo, audito strategijos, audito nuomonės ir metinės kontrolės ataskaitos modelių, taip pat išlaidų ir naudos analizės atlikimo metodikos ir Europos Parlamento ir Tarybos reglamento (ES) Nr. 1299/2013 nuostatų dėl Europos teritorinio bendradarbiavimo tikslo įgyvendinimo ataskaitų modelio įgyvendinimo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (1), ypač į jo 52 straipsnio 4 dalį, 101 straipsnio antrą ir penktą pastraipas, 106 straipsnio antrą pastraipą, 111 straipsnio 5 dalį, 125 straipsnio 10 dalį ir 127 straipsnio 6 dalį,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1299/2013 dėl konkrečių Europos regioninės plėtros fondo paramos Europos teritorinio bendradarbiavimo tikslui nuostatų (2), ypač į jo 14 straipsnio 5 dalį,
pasitarusi su Europos struktūrinių ir investicijų fondų koordinavimo komitetu,
kadangi:
(1)
Komisijos įgyvendinimo reglamente (ES) Nr. 288/2014 (3) išdėstytos nuostatos, kurių būtina laikytis rengiant programas. Siekiant užtikrinti Europos struktūrinių ir investicijų fondų (toliau - ESI fondai) finansuojamų programų įgyvendinimą, būtina nustatyti kitas Reglamento (ES) Nr. 1303/2013 taikymo nuostatas. Kad būtų lengviau susidaryti išsamų tų nuostatų vaizdą ir su jomis susipažinti, jos turėtų būti išdėstytos viename įgyvendinimo akte;
(2)
siekiant užtikrinti, kad pažangos ataskaitoje būtų teikiama nuosekli ir palyginama informacija, kurią prireikus būtų galima apibendrinti, partnerystės sutarties įgyvendinimo pažangos ataskaitos modelyje turėtų būti nustatytos vienodos reikalaujamos informacijos pateikimo kiekvienoje pažangos ataskaitos dalyje sąlygos. Siekiant šio tikslo ir atsižvelgiant į tai, kad valstybės narės ir Komisija visa informacija turėtų keistis naudodamosi tuo tikslu sukurta elektronine sistema, modelyje taip pat turėtų būti apibrėžtos kiekvieno lauko techninės charakteristikos, įskaitant duomenų formatą, jų įvedimo metodą ir ženklų skaičių. Siūlomas tekstinių laukų ženklų skaičius nustatytas atsižvelgiant į išsamiausių ataskaitų poreikius;
(3)
siekiant laikytis Reglamente (ES) Nr. 1303/2013 nustatytų reikalavimų, pažangos ataskaitos modelis suskirstytas į penkias dalis. I dalyje nurodyta visiems Europos struktūriniams ir investicijų fondams reikalinga informacija ir vertinimas. II dalyje nurodyta Jaunimo užimtumo iniciatyvos pažangos ataskaitai reikalinga informacija ir vertinimas. Pažangos ataskaitos modelio III, IV ir V dalyse nurodytą informaciją reikėtų teikti Europos regioninės plėtros fondui (ERPF), Europos socialiniam fondui (ESF) ir Sanglaudos fondui, jeigu, vadovaudamosi Reglamento (ES) Nr. 1303/2013 111 straipsnio 4 dalies trečia pastraipa, valstybės narės, parengusios ne daugiau kaip vieną veiksmų programą kiekvienam fondui, pasirinko to paties reglamento 50 straipsnio 5 dalyje reikalaujamą informaciją ir to reglamento 111 straipsnio 4 dalies antros pastraipos a, b, c ir h punktuose nurodytą informaciją įtraukti į partnerystės sutarties įgyvendinimo pažangos ataskaitą, o ne į metines įgyvendinimo ataskaitas, teikiamas 2017 ir 2019 m., ar galutinę įgyvendinimo ataskaitą. Jeigu tokia informacija jau buvo pateikta pažangos ataskaitos I ar II dalyje, ji neturėtų būti kartojama III, IV ar V dalyje, nes bet kokia informacija turėtų būti teikiama tik vieną kartą;
(4)
didelės apimties projektams, kurie yra strategiškai svarbūs įgyvendinant ES pažangaus, tvaraus ir integracinio augimo strategiją, skiriama didelė ES išlaidų dalis. Siekiant užtikrinti vienodą taikymą, būtina parengti standartinę didelės apimties projektams patvirtinti būtinos informacijos teikimo formą. Šiame modelyje nurodyta informacija turėtų suteikti pakankamą patikinimą, kad dėl ERPF ir Sanglaudos fondo finansinio įnašo esamose Sąjungos vietovėse nebus prarasta daug darbo vietų;
(5)
kad didelės apimties projektas būtų patvirtintas, būtina iš anksto atlikti išlaidų ir naudos analizę, taip pat ekonominę analizę, finansinę analizę ir rizikos vertinimą. Išlaidų ir naudos analizės metodika turėtų būti parengta remiantis pripažinta geriausia patirtimi ir siekiant užtikrinti nuoseklumą, kokybę ir tikslumą tiek atliekant analizę, tiek Komisijai arba nepriklausomiems ekspertams ją vertinant. Didelės apimties projektų išlaidų ir naudos analizėje turėtų būti parodyta, kad projektas bus ekonomiškai naudingas ir, kad būtų finansiškai perspektyvus, jam reikalingas ERPF ir Sanglaudos fondo įnašas;
(6)
siekiant užtikrinti vienodas Reglamento (ES) Nr. 1303/2013 106 straipsnio įgyvendinimo sąlygas, būtina nustatyti bendrojo veiksmų plano modelio formatą. Atsižvelgiant į tai, kad valstybės narės ir Komisija visa informacija turėtų keistis naudodamosi tuo tikslu sukurta elektronine sistema, modelyje taip pat turėtų būti apibrėžtos kiekvieno lauko techninės charakteristikos, įskaitant duomenų formatą, jų įvedimo metodą ir ženklų skaičių;
(7)
kadangi ataskaitų dėl investicijų į ekonomikos augimą ir darbo vietų kūrimą tikslo ir Europos teritorinio bendradarbiavimo tikslo reikalavimai nesutampa, būtina parengti du įgyvendinimo ataskaitų modelius: vieną - investicijų į ekonomikos augimą ir darbo vietų kūrimą tikslo veiksmų programoms ir kitą - Europos teritorinio bendradarbiavimo tikslo bendradarbiavimo programoms. Vis dėlto turėtų būti užtikrinta, kad, kai abiejų tikslų ataskaitų reikalavimai sutampa arba yra panašūs, modelių turinys būtų kuo darnesnis;
(8)
metinės ir galutinės įgyvendinimo ataskaitos modelyje turėtų būti nustatytos vienodos reikalaujamos informacijos pateikimo kiekvienoje ataskaitos dalyje sąlygos. Taip bus užtikrinta, kad teikiama nuosekli ir palyginama informacija, kurią prireikus galima apibendrinti. Siekiant šio tikslo ir atsižvelgiant į tai, kad valstybės narės ir Komisija visa informacija turėtų keistis naudodamosi tuo tikslu sukurta elektronine sistema, modelyje taip pat turėtų būti apibrėžtos kiekvieno lauko techninės charakteristikos, įskaitant duomenų formatą, jų įvedimo metodą ir ženklų skaičių. Siūlomas tekstinių laukų ženklų skaičius nustatytas atsižvelgiant į išsamiausių ataskaitų poreikius;
(9)
siekiant laikytis Reglamente (ES) Nr. 1303/2013 metinei investicijų į ekonomikos augimą ir darbo vietų kūrimą tikslo įgyvendinimo ataskaitai nustatytų reikalavimų, pagal kuriuos konkrečiais įgyvendinimo metais reikia pateikti skirtingo pobūdžio informaciją, modelis suskirstytas į tris dalis, kuriose aiškiai nustatyta, kokios informacijos reikalaujama kiekvienų metų ataskaitoje. A dalyje nurodoma, kokią informaciją reikia pateikti kasmet nuo 2016 m., B dalyje nurodoma, kokią papildomą informaciją reikia pateikti 2017 ir 2019 m. ataskaitose ir galutinėse ataskaitose, o C dalyje nurodoma, kokią informaciją, be nurodytosios A ir B dalyse, reikia pateikti 2019 m. ataskaitoje ir galutinėje ataskaitoje. Vadovaudamosi Reglamento (ES) Nr. 1303/2013 111 straipsnio 4 dalies trečia pastraipa, valstybės narės, parengusios ne daugiau kaip vieną veiksmų programą kiekvienam fondui, tam tikrą informaciją gali įtraukti į pažangos ataskaitą, o ne į metines įgyvendinimo ataskaitas, teikiamas 2017 ir 2019 m., ar galutinę įgyvendinimo ataskaitą. Siekiant užtikrinti vienodą šių nuostatų taikymą, tokią informaciją būtina nurodyti modelyje;
(10)
remiantis Reglamento (ES) Nr. 1303/2013 50 straipsnio 9 dalimi, metinių ir galutinių įgyvendinimo ataskaitų turinio santrauka piliečiams turėtų būti skelbiama viešai. Ji kaip metinių ir galutinių įgyvendinimo ataskaitų priedas turėtų būti įkelta atskira rinkmena. Specialaus santraukos piliečiams modelio parengti nenumatyta, todėl valstybėms narėms leidžiama naudoti joms priimtiniausią struktūrą ir formatavimą;
(11)
siekiant suvienodinti valdymo pareiškimo, už kurį pagal Reglamento (ES) Nr. 1303/2013 125 straipsnio 4 dalies pirmos pastraipos e punktą yra atsakinga vadovaujančioji institucija, rengimo ir pateikimo standartus, būtina parengti standartinį modelį ir jame nustatyti vienodas turinio sąlygas;
(12)
siekiant suvienodinti audito strategijos, audito nuomonės ir metinės kontrolės ataskaitos, už kurias pagal Reglamento (ES) Nr. 1303/2013 127 straipsnio 4 dalį ir 5 dalies pirmą pastraipą yra atsakinga audito institucija, rengimo ir teikimo standartus, turėtų būti parengtas modelis ir jame nustatytos vienodos struktūros sąlygos, taip pat nurodytas jas rengiant naudotinos informacijos pobūdis ir kokybė;
(13)
siekiant sudaryti sąlygas nedelsiant taikyti šiame reglamente numatytas priemones, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
PRIĖMĖ ŠĮ REGLAMENTĄ:
1 straipsnis
Pažangos ataskaitos modelis
Partnerystės sutarties įgyvendinimo pažangos ataskaita, nurodyta Reglamento (ES) Nr. 1303/2013 52 straipsnio 1 dalyje, rengiama vadovaujantis šio reglamento I priede pateiktu modeliu.
2 straipsnis
Informacijos apie didelės apimties projektą teikimo forma
Didelės apimties projektui patvirtinti būtina informacija, nurodyta Reglamento (ES) Nr. 1303/2013 101 straipsnio pirmos pastraipos a-i punktuose, teikiama vadovaujantis šio reglamento II priede pateikta forma.
3 straipsnis
Išlaidų ir naudos analizės atlikimo metodika
Išlaidų ir naudos analizė, nurodyta Reglamento (ES) Nr. 1303/2013 101 straipsnio pirmos pastraipos e punkte, atliekama taikant šio reglamento III priede pateiktą metodiką.
4 straipsnis
Bendrojo veiksmų plano modelio formatas
Bendrojo veiksmų plano turinys, nurodytas Reglamento (ES) Nr. 1303/2013 106 straipsnio pirmoje pastraipoje, nustatomas vadovaujantis šio reglamento IV priede pateiktu modeliu.
5 straipsnis
Investicijų į ekonomikos augimą ir darbo vietų kūrimą tikslo įgyvendinimo ataskaitų modelis
Metinės ir galutinės investicijų į ekonomikos augimą ir darbo vietų kūrimą tikslo įgyvendinimo ataskaitos, nurodytos Reglamento (ES) Nr. 1303/2013 111 straipsnyje, rengiamos vadovaujantis šio reglamento V priede pateiktu modeliu.
6 straipsnis
Valdymo pareiškimo modelis
Valdymo pareiškimas, nurodytas Reglamento (ES) Nr. 1303/2013 125 straipsnio 4 dalies pirmos pastraipos e punkte, dėl kiekvienos veiksmų programos teikiamas vadovaujantis šio reglamento VI priede pateiktu modeliu.
7 straipsnis
Audito strategijos, audito nuomonės ir metinės kontrolės ataskaitos modeliai
1. Audito strategija, nurodyta Reglamento (ES) Nr. 1303/2013 127 straipsnio 4 dalyje, rengiama vadovaujantis šio reglamento VII priede pateiktu modeliu.
2. Audito nuomonė, nurodyta Reglamento (ES) Nr. 1303/2013 127 straipsnio 5 dalies pirmos pastraipos a punkte, rengiama vadovaujantis šio reglamento VIII priede pateiktu modeliu.
3. Metinė kontrolės ataskaita, nurodyta Reglamento (ES) Nr. 1303/2013 127 straipsnio 5 dalies pirmos pastraipos b punkte, rengiama vadovaujantis šio reglamento IX priede pateiktu modeliu.
8 straipsnis
Europos teritorinio bendradarbiavimo tikslo įgyvendinimo ataskaitų modelis
Metinės ir galutinės Europos teritorinio bendradarbiavimo tikslo įgyvendinimo ataskaitos, nurodytos Reglamento (ES) Nr. 1299/2013 14 straipsnyje, rengiamos vadovaujantis šio reglamento X priede pateiktu modeliu.
9 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. sausio 20 d.

Labels: 4
19
5
12
15